ES UN MOLDOVAS REPUBLIKAS ASOCIĀCIJAS KOMITEJAS ĪPAŠĀ SASTĀVĀ TIRDZNIECĪBAS JAUTĀJUMU RISINĀŠANAI LĒMUMS NR. 1/2020

(2020. gada 23. janvāris)

attiecībā uz Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, XV pielikuma (Muitas nodokļu atcelšana) atjaunināšanu [2020/168]

ASOCIĀCIJAS KOMITEJA ĪPAŠĀ SASTĀVĀ TIRDZNIECĪBAS JAUTĀJUMU RISINĀŠANAI,

ņemot vērā 2014. gada 27. jūnijā Briselē parakstīto Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, un jo īpaši tā 147. panta 4. un 5. punktu, 148. panta 5. punktu un 438. panta 3. punktu,

tā kā:

(1) Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (“nolīgums”) stājās spēkā 2016. gada 1. jūlijā.

(2) Pēc apspriešanās ES un Moldovas Republika vienojās, ievērojot abpusējības principu, saskaņā ar nolīguma 147. pantu palielināt apjomu dažiem produktiem, uz kuriem attiecas gada beznodokļu tarifa likmes kvotas.

(3) ES piekrita palielināt tarifa likmes kvotu (“TRQ”) apjomu Moldovas Republikas izcelsmes precēm – galda vīnogām un plūmēm – un ieviest jaunu tarifa likmes kvotu ķiršiem. Moldovas Republika piekrita pakāpeniski palielināt tarifa likmes kvotu apjomu ES izcelsmes precēm šādiem nolīguma XV-D pielikumā izklāstītajā koncesiju sarakstā (Moldovas Republika) iekļautiem produktiem: cūkgaļai (tarifa likmes kvota 1), mājputnu gaļai (tarifa likmes kvota 2), piena produktiem (tarifa likmes kvota 3) un cukuram (tarifa likmes kvota 5).

(4) Pēc Moldovas Republikas lūguma saskaņā ar nolīguma 148. pantu Savienība piekrita palielināt sprūda apjomu kviešiem (miltiem un granulām), miežiem (miltiem un granulām), kukurūzai (miltiem un granulām) un pārstrādātiem graudaugu produktiem.

(5) Asociācijas padome 2014. gada 16. decembrī ar Lēmumu Nr. 3/2014 deleģēja Asociācijas komitejai īpašā sastāvā tirdzniecības jautājumu risināšanai, kā minēts nolīguma 438. panta 4. punktā, pilnvaras atjaunināt vai grozīt konkrētus ar tirdzniecību saistītus nolīguma pielikumus,

IR PIEŅĒMUSI ŠO LĒMUMU.

1. pants Nolīguma XV pielikumu groza šādi: 1) nolīguma XV-A pielikumu aizstāj ar tekstu, kas izklāstīts šā lēmuma pielikumā; 2) nolīguma XV-B pielikumā to produktu sarakstā, kuriem piemēro iekļuves cenu, svītro ierakstu ar KN kodu 2012 0809 29 00 un produkta aprakstu “Svaigi ķirši (izņemot skābos ķiršus)”; 3) nolīguma XV-C pielikumā sprūda apjomus šādām produktu kategorijām groza šādi: a) 6. produktu kategorijai (“Kvieši, milti un granulas”) ailē “Sprūda apjoms (tonnas)” apjomu “75 000” aizstāj ar apjomu “150 000”; b) 7. produktu kategorijai (“Mieži, milti un granulas”) ailē “Sprūda apjoms (tonnas)” apjomu “70 000” aizstāj ar apjomu “100 000”; c) 8. produktu kategorijai (“Kukurūza, milti un granulas”) ailē “Sprūda apjoms (tonnas)” apjomu “130 000” aizstāj ar apjomu “250 000”; un d) 10. produktu kategorijai (“Pārstrādāti graudaugu produkti”) ailē “Sprūda apjoms (tonnas)” apjomu “2 500” aizstāj ar apjomu “5 000”; (4) nolīguma XV-C pielikumā “Koncesiju saraksts (Moldovas Republika)” ceturto aili “Kategorija” groza šādi: a) visas atsauces uz “Tarifa likmes kvota 1 (4 000 t)” aizstāj ar “Tarifa likmes kvota 1 (4 500 t; 2021. gadam: 5 000 t un no 2022. gada: 5 500 t)”; b) visas atsauces uz “Tarifa likmes kvota 2 (4 000 t)” aizstāj ar “Tarifa likmes kvota 2 (5 000 t; 2021. gadam: 5 500 t un no 2022. gada: 6 000 t)”; c) visas atsauces uz “Tarifa likmes kvota 3 (1 000 t)” aizstāj ar “Tarifa likmes kvota 3 (1 500 t un no 2021. gada: 2 000 t)”; d) visas atsauces uz “Tarifa likmes kvota 5 (5 400 t)” aizstāj ar “Tarifa likmes kvota 5 (7 000 t; 2021. gadam: 8 000 t un no 2022. gada: 9 000 t)”.

2. pants Šis lēmums stājas spēkā tā pieņemšanas dienā.